Thorkild B. Fransgaard (FP), 1999-01-27:
Dansk landbrug har gang på gang de senere år måttet lægge ryg til indskrænkninger; det gælder faktisk i hele deres dispositionsret, det gælder også i deres produktionsrettigheder.
Hele miljødebatten og hele drejningen mod planstyring har bevirket, at mange i dansk landbrug stiller spørgsmålet: Ønsker man her i Danmark et effektivt landbrug, eller skal landmændene være en slags museum, nogle ting, man kan se på?
Man har fået at vide, at man ikke rigtig må gøde jorden mere; man har fået at vide, at man heller ikke må bruge bekæmpelsesmidler, så man undgår sygdomme i kornet.
Man har fået besked om, at det er begrænset, hvor mange dyr man må have osv.
Der er blevet tale om restriktioner på alle måder.
Det er med til at kvæle enhver form for frit initiativ.
Nu ligger her så et forslag til en ny landbrugslov, en
Man vil have sænket hektargrænsen fra 150 ha til 100 ha med hensyn til, hvad man kan sammenlægge.
Man vil have halveret det antal dyreenheder, man må have på en ejendom.
Og noget - jeg nævner kun hovedting - som jeg synes ser farligt ud, er, at man vil have strammet reglerne op med hensyn til forpagtnings- og gylleaftaler. Det bliver således, at disse aftaler skal være 5-årige, de skal registreres - om de ligefrem skal tinglyses, ved jeg ikke.
Og som jeg forstår bemærkningerne til lovforslaget, er det endda således, at det kun er ejendomme med 250 dyreenheder som maksimum, som må lave den slags aftaler, ellers skal man eje jorden.
Jeg er ikke helt klar over, om det gælder hver ejendom, eller det er samlet, men det får jeg nok at vide under udvalgsarbejdet. Men der er i hvert fald en alvorlig knast, som vi må tale om.
Så er der den efter min mening forældede regel om fortrinsstilling.
Den bliver nu strammet op, således at det ikke bare er i 1 km's radius, man kan kræve tillægsjord, men at det nu bliver 2 km, altså en firedobling.
Ideen kunne godt være god nok, hvis det var for år tilbage.
Og sådan noget som udvidelse af det område, vi taler om her, vil give splid og spektakel ude rundtomkring.
Vi, der bor ude på landet, ved allerede nu, hvor nemt der kan opstå nabostridigheder bare inden for de grænser, der er nu.
Fremskridtspartiet ser meget skeptisk på den ny landbrugslov.
Vi mener i det hele taget, vi skulle gå den anden vej og gøre det mere frit, for vi står jo i dag mere end nogensinde og skal se på forholdene i andre lande og se på det internationalt.
Og én ting - det håber jeg vi ved alle sammen -
er, at dansk landbrug sammen med alle følgevirksomhederne - der kan nævnes en række, det er mange - jo tilsammen står for den største nettoeksportindtjening her i Danmark. Det er noget, man somme tider glemmer.
Man nævner kun landbruget, men man skal også tænke på alle følgevirksomhederne.
Derfor kan Fremskridtspartiet ikke være med til at støtte indgreb over for landbruget, der forhindrer en yderligere eksport.
Og i særdeleshed som det ser ud lige i øjeblikket, hvor vi har et kæmpe underskud på betalingsbalancen, skulle vi gå i den anden retning. Fremskridtspartiet vil selvfølgelig under forhandlingerne gerne være med til, om vi kunne nå til enighed om landbrugsloven.
Men som den er fremlagt her, må jeg nok sige, at det bliver meget vanskeligt.
Vi vil gå positivt ind i arbejdet, men som den er fremlagt, vil jeg ikke heroppefra love, at vi kan stemme for den.
Jeg kan direkte love, at det kan vi ikke.